
Parlamentul României

Camera Deputaţilor

COMISIA PENTRU ȘTIINȚĂ ȘI TEHNOLOGIE
	

	
	
	


                                                                                                          București, 19 decembrie 2022
                                                                                                          Nr. 4c-24/196/2022
AVIZ
asupra proiectului de Lege pentru aprobarea Ordonanţei de urgenţă a Guvernului nr.149/2022 privind unele măsuri pentru participarea României la Fondul Alianţei Nord-Atlantice de Inovare
În conformitate cu prevederile art.95 și 117 din Regulamentul Camerei Deputaţilor, republicat, cu modificările și completări ulterioare, Comisia pentru știință și tehnologie a fost sesizată, spre dezbatere şi avizare, în procedură de urgență, cu proiectului de Lege pentru aprobarea Ordonanţei de urgenţă a Guvernului nr.149/2022 privind unele măsuri pentru participarea României la Fondul Alianţei Nord-Atlantice de Inovare, trimis cu adresa nr. P.L.x. 759 din 12 decembrie 2022 și înregistrată cu                  nr. 4c-24/196 din 12 decembrie 2022.
Conform dispoziţiilor art.75 din Constituţia României, republicată şi ale art.92 din Regulamentul Camerei Deputaţilor, republicat, cu modificări și completări ulterioare, Camera Deputaţilor este Cameră decizională. 

Potrivit prevederilor art.61 din Regulamentul Camerei Deputaţilor, Comisia a dezbătut inițiativa legislativă menționată mai sus în şedinţa din 19 decembrie 2022.
Proiectul de lege are ca obiect de reglementare adoptarea unor măsuri pentru participarea României la Fondul Alianţei Nord-Atlantice de Inovare, prin sprijinirea dezvoltării de capabilităţi în domeniul tehnologiilor emergente şi disruptive în cadrul NATO. Proiectul vizează regimul juridic general al participării României la Fondul NATO de Inovare precum şi plata contribuţiei financiare la acest Fond. Plata contribuţiei financiare a României se va constitui sub forma unui fond de investiţii cu capital de risc şi va fi plătită începând din anul 2023; aceasta va fi în cuantum de 3,4 milioane de euro anual. Contribuţia va fi prevăzută în bugetul anual al Ministerului Cercetării, Inovării şi Digitalizării, prin credite destinate unor acţiuni multianuale. România va avea un reprezentant în cadrul Comitetului Consultativ al Partenerilor Fondului şi al Sub-Fondului, stabilit prin ordin al Ministrului Cercetării, cu un mandat de 5 ani.
Membrii Comisiei au examinat inițiativa legislativă supusă avizării, expunerea de motive și avizul favorabil al Consiliului Legislativ nr.1205 din 4 noiembrie 2022. 

În urma dezbaterilor s-a hotărât, cu unanimitate de voturi, avizarea favorabilă a proiectului de lege, în forma transmisă Comisiei pentru știință și tehnologie de către Biroul Permanent.  
                 PREŞEDINTE,                                           SECRETAR,
                 Dragoș Gabriel ZISOPOL                             Ognean CRÎSTICI
Consilier parlamentar, Drugan Alina Maria

